विवेक का अर्थ है किसी भी बात के अलग अलग पक्षों को समझ पाना|विवेक की सहायता से ही हम जीवन में कोई भी निर्णय ठीक प्रकार से ले सकते हैं| आजकल मीडिया, सोशल मीडिया पर फैले प्रोपगंडा के शोर कारण विवेक का महत्त्व और भी बढ़ जाता है| किसी भी मुद्दे को सिर्फ दो पक्षों में बांटकर रख दिया जाता है: या तो आप पूर्णतया पक्ष में हैं या पूर्णतया विपक्ष में| विवेक की नुकीली सुई से सूक्ष्म विवेचना के द्वारा ही व्यक्ति व समाज के चरित्र के शिल्प को सुन्दरता से गढ़ा जा सकता है| राष्ट्रकवि रामधारी सिंह ‘दिनकर’ जी भी अपनी कालजयी कृति रश्मिरथी में कहते हैं : “जब नाश मनुज पर छाता है, पहले विवेक मर जाता है|” इतिहास साक्षी है कि जब-जब लोग विवेक के बजाय भावनाओं से काम लेने लगते हैं, विनाश के सिवा कुछ हाथ नहीं आता| जर्मनी की द्वितीय विश्व युद्ध की विभीषिका और हिटलर के हाथों हुआ नरसंहार विवेक के घोड़े के न रहने के कारण रथ की दिशा भटकने का ही परिणाम है|